
De La Roque aux Goncourt: l'art de Watteau à la lumière de sa réception littéraire

Dolgozatunk célja, hogy végigkövesse a francia rokokó egyik legnagyobb festője és a „gáláns ünnepségek” műfajának megteremtője, Antoine Watteau fogadtatásának változásait. Három korszak (a XVIII. század elején Watteau kortársai, a század közepén Denis Diderot és a XIX. század közepén a Goncourt-fivérek) autentikus szövegeinek tanulmányozása során feltárjuk, hogy a különböző korok milyen értékeket becsültek a művészetében, ilyenek például a kellem, a természetesség vagy a képzelőerő. E fogalmak jelentésének változásait végigkövetve próbálunk fényt deríteni a Watteau művészetében feltárható ellentétekre. Ezek közül a legjelentősebb Diderot és a másik két említett korszak véleményei között húzódik, hiszen amíg Diderot elutasítja (és mesterkéltnek ítéli) Watteau művészetét, addig a festő kortárs életrajzíróinak, majd egy évszázaddal később a Goncourt-fivéreknek a véleménye ezzel gyökeresen ellentétes. Pusztán a művészéletrajzokra és a művészetkritikai szövegekre támaszkodva ugyan nem találjuk meg az ízlés változásának okait, azonban e szövegek segítségünkre vannak abban, hogy – Watteau művészetének különböző értékeléseit összehasonlítva – jobban megértsük az ízlésváltozáshoz vezető folyamatot.



